

Αρκαλοχώρι, 13/ 03/2025

Προς: ΜΜΕ

**ΔΕΛΤΙΟ ΤΥΠΟΥ**

**«Επωφεληθείτε Ανακυκλώνοντας»: Τα σχολεία του Δήμου Μινώα Πεδιάδας πρωτοστατούν στην ανακύκλωση!**

Με στόχο την ευαισθητοποίηση των μαθητών και την καλλιέργεια περιβαλλοντικής συνείδησης από μικρή ηλικία, ο Δήμος Μινώα Πεδιάδας, σε συνεργασία με την εταιρία Creta Eco Phoenix και τους Συλλόγους Γονέων και Κηδεμόνων, υλοποιεί το καινοτόμο πρόγραμμα με τίτλο, «Ανακύκλωση στα Σχολεία- Προστατεύουμε το περιβάλλον».

Στο πλαίσιο της δράσης, ο Δήμαρχος Μινώα Πεδιάδας Βασίλης Κεγκέρογλου, συνοδευόμενος από τον Αντιδήμαρχο Στέφανο Ψυλλάκη, τον Εντεταλμένο Δημοτικό Σύμβουλο Περιβάλλοντος Μιχάλη Σαμωνάκη και τις υπεύθυνες της συνεργαζόμενης εταιρίας Κωνσταντίνα Τσιαουσίδη, και Έλλη Σηφάκη, επισκέφθηκαν σχολεία του Δήμου προκειμένου να γίνει η απαραίτητη ενημέρωση σε σχέση με το πιλοτικό πρόγραμμα που ενισχύει τη δραστηριοποίηση των παιδιών σε αυτό το πεδίο, παρέχοντας τη δυνατότητα ανταποδοτικής ανακύκλωσης.

**Οι μαθητές μπορούν ανακυκλώνουν:**

**-Λευκό χαρτί**

**-Πλαστικά μπουκάλια νερού/αναψυκτικού - Πλαστικά καπάκια**

**-Κουτάκια αλουμινίου**

**-Σχολικά βιβλία**

Ο Δήμαρχος με αφορμή αυτή τη δράση που αναμένεται σύντομα να ξεκινήσει ανέφερε:

«Μαθητές και εκπαιδευτικοί ενημερώθηκαν για τα οφέλη της ανακύκλωσης που ξεκινάει στα σχολεία και τη σημασία της συμμετοχής όλων σε αυτή τη συλλογική προσπάθεια. Η ενεργή συμμετοχή των παιδιών στο Πρόγραμμα ανακύκλωσης θα βοηθήσει τόσο στη μείωση των απορριμμάτων όσο και στην προστασία του περιβάλλοντος ενώ είναι σημαντικό το γεγονός ότι η προσπάθειά τους θα ανταμείβεται! Καλούμε όλους τους μαθητές να γίνουν πρεσβευτές της ανακύκλωσης και όλοι μαζί να παλέψουμε για ένα πιο «πράσινο», καθαρό και βιώσιμο Δήμο. Είναι στο χέρι μας να αποτελέσουμε μέρος της αλλαγής και όχι του προβλήματος».